তথ্যবিবরণী নম্বর : ৪১৬৬

**শ্রমিকের সন্তান যেন শ্রমিক না হয়**

**--- শ্রম প্রতিমন্ত্রী**

খুলনা, ৩১ আশ্বিন (১৬ অক্টোবর) :

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, শ্রমিকের সন্তান যেন শ্রমিক না হয় তারা যেন শিক্ষিত হয়ে জাতির পিতার স্বপ্নের সোনার বাংলা গড়তে অবদান রাখতে পারে সেজন্য শ্রম মন্ত্রণালয় শ্রমিকদের সন্তানদের উচ্চ শিক্ষায় সহায়তা দিচ্ছে।

প্রতিমন্ত্রী আজ রূপসা এলাকায় শ্রম অধিদপ্তর আয়োজিত শ্রম মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশন তহবিল থেকে খুলনা মহানগরীর এবং জেলার বিভিন্ন উপজেলার প্রাতিষ্ঠানিক ও অপ্রাতিষ্ঠানিক খাতের শ্রমিক ও তাদের পরিবারের সদস্যদের চিকিৎসা সহায়তা এবং তাদের সন্তানদের উচ্চ শিক্ষায় সহায়তার চেক প্রদান অনুষ্ঠানে এসব কথা বলেন।

শ্রম প্রতিমন্ত্রী বলেন, শ্রমিকদের জীবনমান উন্নয়নে সরকার দৃঢ়প্রতিজ্ঞ। শিল্প নগরী খুলনার শিল্পের ঐতিহ্য ফিরিয়ে আনা হবে। উৎপাদন বন্ধকৃত রাষ্ট্রায়ত্ব ২৫টি পাটকল যেকোনো পন্থায় শীঘ্রই চালু করা সম্ভব হবে বলে তিনি দৃঢ়ভাবে বিশ্বাস করেন। অবসায়নকৃত সকল শ্রমিক আবার কাজ পাবে। তিনি বলেন, বঙ্গবন্ধুকে বিশ্বাস করে বাঙালিরা ঠকেনি, বঙ্গবন্ধু কন্যা শেখ হাসিনাকে বিশ্বাস করে শ্রমিকরাও ঠকবে না।

বাংলাদেশ শ্রম আইন অনুযায়ী কোম্পানির নিট লাভের শতকরা পাঁচ ভাগের এক দশমাংশ বাংলাদেশ শ্রমিক কল্যাণ ফাউন্ডেশন তহবিলে জমা প্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে দুইশ’ ৯৩ টি কোম্পানি এ তহবিলে নিয়মিত লভ্যাংশ প্রদান করছে। এ তহবিলে আজ পর্যন্ত জমার পরিমাণ ৭শ’ ৬০ কোটি টাকার বেশি। এ তহবিল থেকে প্রাতিষ্ঠানিক অপ্রাতিষ্ঠানিক খাতের শ্রমিকদের কর্মস্থলে দুর্ঘটনাজনিত মৃত্যুতে, আহত, দুরারোগ্য ব্যাধিতে আক্রান্ত শ্রমিকের চিকিৎসা এবং শ্রমিকের মেধাবী সন্তানের উচ্চশিক্ষায় সহায়তা দেয়া হয় বলে প্রতিমন্ত্রী জানান।

চেক প্রদান অনুষ্ঠানে খুলনা মহানগর আওয়ামীলীগের যুগ্ম সম্পাদক মোঃ আশরাফ আলী বিভাগীয় শ্রম দপ্তরের পরিচালক মোঃ মিজানুর রহমান এবং কলকারখানা ও প্রতিষ্ঠান পরিদর্শন অধিদপ্তরের খুলনা জেলা কার্যালয়ের উপমহাব্যবস্থাপক ডা. নবীন কুমার হাওলাদার উপস্থিত ছিলেন।

অনুষ্ঠানে প্রতিমন্ত্রী প্রাতিষ্ঠানিক ও অপ্রাতিষ্ঠানিক খাতের ৪৮ জন শ্রমিক ও তাদের পরিবারের সদস্যদের হাতে ৪৮ লাখ ৫০ হাজার টাকার চেক তুলে দেন।

#

আকতারুল/এনায়েত/সঞ্জীব/আরাফাত/জয়নুল/২০২২/২২০০ঘণ্টা

তথ্যবিবরণী নম্বর : ৪১৬৫

**বাংলাদেশ ও ব্রুনাই এর মধ্যে তরলীকৃত**

**প্রাকৃতিক গ্যাস সরবরাহে সমঝোতা স্মারক স্বাক্ষর**

ঢাকা, ৩১ আশ্বিন (১৬ অক্টোবর) :

প্রধানমন্ত্রীর কার্যালয়ে আজ বাংলাদেশের প্রধানমন্ত্রী শেখ হাসিনা ও ব্রুনাই দারুসসালাম-এর সুলতান হাজী হাসানাল বলকিয়াহ মুইজ্জাদ্দীন ওয়াদ্দৌলাহ-এর উপস্থিতেতে বাংলাদেশ ও ব্রুনাই দারুসসালামের মধ্যে তরলীকৃত প্রাকৃতিক গ্যাস (LNG) এবং অন্যান্য পেট্রোলিয়াম সরবরাহে সহযোগিতার জন্য সমঝোতা স্মারক স্বাক্ষরিত হয়। এতে বাংলাদেশের পক্ষে বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ এবং ব্রুনাই দারুসসালামের পক্ষে প্রধানমন্ত্রীর কার্যালয়ের মন্ত্রী এবং অর্থ ও অর্থনীতি মন্ত্রী দাতো সেরি সেটিয়া ডাঃ হাজী মোঃ আমিন লিউ বিন আবদুল্লাহ (DATO SERI SETIA DR HAJI MOHD AMIN LIEW BIN ABDULLAH) স্বাক্ষর করেন।

৯ টি আর্টিকেল সংবলিত এই সমঝোতা স্মারকটি ৫ বছর মেয়াদি এবং স্বাক্ষরের তারিখ থেকে কার্যকর হবে। উল্লেখ্য যে, গত ২২ এপ্রিল ২০১৯ তারিখে বাংলাদেশ এবং ব্রুনাইয়ের মধ্যে সরকার-টু-সরকার (G2G) ব্যবস্থার মাধ্যমে তরলীকৃত প্রাকৃতিক গ্যাস (LNG) সরবরাহে সহযোগিতার ক্ষেত্রে সমঝোতা স্মারক স্বাক্ষরিত হয়েছিল, যার মেয়াদ ছিল দুই বছর।

#

আসলাম/এনায়েত/সঞ্জীব/মাহমুদ/আরাফাত/জয়নুল/২০২২/২১২০ঘণ্টা

তথ্যবিবরণী নম্বর : ৪১৬৪

**রাষ্ট্রপতির সঙ্গে পুলিশের নবনিযুক্ত মহাপরিদর্শকের সাক্ষাৎ**

ঢাকা, ৩১ আশ্বিন (১৬ অক্টোবর) :

রাষ্ট্রপতি মোঃ আবদুল হামিদের সঙ্গে আজ বঙ্গভবনে পুলিশের নবনিযুক্ত মহাপরিদর্শক চৌধুরী আব্দুল্লাহ আল মামুন সাক্ষাৎ করেন।

নতুন আইজিপিকে অভিনন্দন জানিয়ে রাষ্ট্রপতি বলেন, পুলিশকে জনগণের আস্থা অর্জন করতে হবে। এজন্য পুলিশকে সেবার মনোভাব নিয়ে কাজ করার কথা বলেন রাষ্ট্রপতি।

রাষ্ট্রপতির প্রেস সচিব মোঃ জয়নাল আবেদীন ব্রিফিংয়ে জানান, সাক্ষাৎকালে নতুন আইজিপি দায়িত্ব পালনে রাষ্ট্রপতির দিকনির্দেশনা ও সার্বিক সহযোগিতা কামনা করেন।

রাষ্ট্রপতির সচিবগণ এ সময় উপস্থিত ছিলেন।

#

ইমরানুল/এনায়েত/সঞ্জীব/মাহমুদ/আরাফাত/জয়নুল/২০২২/২০৪৫ঘণ্টা

তথ্যবিবরণী নম্বর : ৪১৬৩

**সমাবেশের নামে চাঁদাবাজি করছে বিএনপি**

**---তথ্য ও সম্প্রচার মন্ত্রী**

ঢাকা, ৩১ আশ্বিন (১৬ অক্টোবর) :

সমাবেশ করার নামে বিএনপি সারা দেশে চাঁদাবাজি করছে বলেছেন আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ।

আজ সচিবালয়ে মন্ত্রণালয়ের সভাকক্ষে সাংবাদিকদের সাথে মতবিনিময়কালে এ বিষয়ে প্রশ্নের জবাবে মন্ত্রী একথা বলেন। মন্ত্রী বলেন, বিএনপি চট্টগ্রামে সমাবেশের নামে ব্যবসায়ীদের কাছ থেকে ভয় দেখিয়ে চাঁদা নিয়েছে। ময়মনসিংহসহ বিভিন্ন বিভাগীয় সমাবেশ করার জন্য বিরাট একটি চাঁদার প্রকল্প তৈরি করেছে। আমি এটিও শুনতে পেলাম যে, চট্টগ্রামে সমাবেশের নামে যে চাঁদা উঠেছিল তার অর্ধেক তারেক রহমানের কাছে পাঠানো হয়েছে।

বিএনপির সমাবেশে মানুষকে যেতে বাধা দেওয়া হয়েছে এমন অভিযোগ খণ্ডন করে আওয়ামী লীগের যুগ্ম সাধারণ সম্পাদক হাছান মাহ্‌মুদ বলেন, ‘বিএনপি যখন এ ধরনের বাধার কথা যখন বলে আমি তাদেরকে একটু পেছনে ফিরে তাকাতে বলি। ২১ আগস্টের সমাবেশে হামলা বিএনপি করেছিল, কিবরিয়া সাহেবের সমাবেশে, সুরঞ্জিত সেন গুপ্তের সমাবেশে এবং নারায়ণগঞ্জের সমাবেশে, আহসান উল্লাহ মাস্টারের সমাবেশে হামলা বিএনপি করেছিল। সারা দেশের বিভিন্ন জায়গায় আওয়ামী লীগের সমাবেশে হামলা করে তারা বহু মানুষকে হত্যা করেছে। তাদের আমলে আওয়ামী লীগ অফিসের সামনে স্থায়ী কাঁটাতারের বেড়া দিয়ে যেন কেউ এর বাইরে যেতে না পারে সেই ব্যবস্থা করেছিল। বিএনপি এখন যে সমাবেশ করছে কোথাও এ ধরনের ঘটনা ঘটেনি।’

মন্ত্রী বলেন, ‘অপরদিকে আওয়ামী লীগ সরকারের প্রশাসন বিএনপি যাতে সঠিকভাবে সমাবেশ করতে পারে সেজন্য সহযোগিতা করছে। কিন্তু সমাবেশের নামে তারা অতীতে যেহেতু ভাঙচুর, অগ্নিসংযোগ, জনজীবনের নিরাপত্তা বিঘ্নিত করেছে সেজন্য পুলিশকে সতর্ক থাকতে হয়। সরকারের দায়িত্ব হচ্ছে মানুষের জানমালের নিরাপত্তা বিধান করা। সেটির স্বার্থে অনেক ক্ষেত্রে তল্লাশি করতে হয়েছে বা হচ্ছে।’

তথ্যমন্ত্রী এসময় তাঁর আইপ্যাড ও মোবাইল থেকে আওয়ামী লীগের আমলে বিএনপির এবং বিএনপির আমলে আওয়ামী লীগের সমাবেশের ছবি দেখিয়ে বলেন, ‘দেখুন আওয়ামী লীগের আমলে বিএনপি নেতারা মঞ্চে সাজগোজ করে বসে আছে। আর আমরা যখন সমাবেশ করেছি তখন আমাদের ওপর গ্রেনেড হামলা পরিচালনা করা হয়েছে। আমি নিজেও গ্রেনেড হামলায় আহত হয়ে বহু দিন হাসপাতালে ছিলাম। এখনও ৪০টি স্প্রিন্টার আমার শরীরে আছে। এটাই হচ্ছে আওয়ামী লীগ আর বিএনপির মধ্যে পার্থক্য।’

যুক্তরাষ্ট্রের পার্লামেন্টের নিম্নকক্ষে প্রতিনিধি পরিষদে উত্থাপিত প্রস্তাবে ১৯৭১ সালে মুক্তিযুদ্ধের সময় বাংলাদেশে সংঘটিত পাকিস্তানের নৃশংস গণহত্যার স্বীকৃতি দিতে এবং জাতিগত গণহত্যার জন্য বাংলাদেশের জনগণের কাছে ক্ষমা চাওয়ার জন্য পাকিস্তান সরকারকে আহ্বান জানানো হয়েছে -এ বিষয়ে প্রতিক্রিয়া জানতে চাইলে তথ্যমন্ত্রী বলেন, মার্কিন প্রতিনিধি পরিষদে এই প্রস্তাব উপস্থাপন করার জন্য মার্কিন কংগ্রেসম্যানদের আমি ধন্যবাদ জানাই।

মন্ত্রী বলেন, ২৫ মার্চকে গণহত্যা দিবস হিসেবে জাতিসংঘ যাতে স্বীকৃতি দেয়, সে জন্য আমরা দীর্ঘদিন ধরে প্রচেষ্টা চালিয়ে যাচ্ছি। বাংলাদেশে ১৯৭১ সালে ৩০ লাখ মানুষকে যে হত্যা করা হয়েছে, ২ লাখ মা-বোনের ইজ্জত লুণ্ঠন করা হয়েছে, দ্বিতীয় বিশ্বযুদ্ধের পর এমন ঘটনা পৃথিবীতে কোথাও ঘটেনি। রুয়ান্ডার গণহত্যাকে গণহত্যা হিসেবে স্বীকৃতি দেয়া হয়েছে। কিন্তু তার চেয়ে অনেক বেশি মানুষ হত্যাকাণ্ডের শিকার হয়েছে ১৯৭১ সালে। এটার স্বীকৃতি অবশ্যই হওয়া উচিত। সেজন্য সারা পৃথিবীতে এবং জাতিসংঘে এবং বিভিন্ন প্রতিষ্ঠানের কাছে সরকারের পক্ষ থেকে নানাভাবে প্রচেষ্টা চালিয়ে আসা হচ্ছে, সেটিরই প্রতিফলন মার্কিন প্রতিনিধি সভায় এই প্রস্তাব উপস্থাপন। আশা করি এই অব্যাহত প্রচেষ্টার মাধ্যমে জাতিসংঘে ২৫ মার্চ বা ১৯৭১ সালের গণহত্যার স্বীকৃতি আমরা পাবো, সেটিই আমাদের প্রত্যাশা।

#

আকরাম/পাশা/মাহমুদ/আরাফাত/আব্বাস/২০২২/১৭৪৮ ঘণ্টা

তথ্যবিবরণী নম্বর : ৪১৬২

**নারীর নিরাপত্তা নিশ্চিত করতে গণপরিবহনে সিসি ক্যামেরা স্থাপন করা হবে**

**---মহিলা ও শিশু বিষয়ক প্রতিমন্ত্রী**

ঢাকা, ৩১ আশ্বিন (১৬ অক্টোবর) :

গণপরিবহনে নারীর নিরাপত্তা নিশ্চিত করতেরাজধানী ঢাকায় চলাচল করা ১০৮টি বাসে সিসি ক্যামেরা স্থাপন হয়েছে। উদ্বোধনী দিনে ৫টি বাস কোম্পানি ও ভিন্ন রুটের মোট ১০৮টি বাসে সিসি ক্যামেরা স্থাপন করা হয়েছে। বাসগুলো হলো চন্দ্রা টু ডেমরা স্টাফ কোয়ার্টার রুটের রাজধানী সুপার সার্ভিস লিমিটেডের পঁচিশটি, গাবতলী টু গাজীপুর রুটের বসুমতি ট্রান্সপোর্ট লিমিটেডের পঁচিশটি, মোহাম্মদপুর টু আবদুল্লাহপুর রুটের প্রজাপতি পরিবহন লিমিটেডের পঁচিশটি। ঘাটারচর টু আব্দুল্লাহপুর রুটের পরিস্থান পরিবহনের রয়েছে পঁচিশটি এবং গাবতলী টু সায়েদাবাদ রুটের গাবতলী এক্সপ্রেসের আটটি বাসে প্রাথমিক পর্যায়ে সিসি ক্যামেরা স্থাপন করা হয়েছে। সরকারের অর্থায়নে কর্মসূচিটি বাস্তবায়ন করছে বেসরকারি সংস্থা দিপ্ত ফাউন্ডেশন।

আজ ঢাকায় মিরপুরে গাবলতীতে সৈয়দ নজরুল ইসলাম কনভেনশন সেন্টারে মহিলা ও শিশু বিষয়ক মন্ত্রণালয়ের ‘গণপরিবহনে নারীর নিরাপদ যাতায়াত ব্যবস্থাপনা কর্মসূচি’র আওতায় গণপরিবহনে সিসি টিভি স্থাপন উদ্বোধন অনুষ্ঠানে প্রধান অতিথি হিসেবে উপস্থিত ছিলেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা।

প্রতিমন্ত্রী বলেন, সিসি টিভি স্থাপনের মাধ্যমে গণপরিবহন নারীবান্ধব ও নিরাপদ হবে। নারীরা সিসি ক্যামেরা সংযুক্ত বাসে উঠতে স্বাচ্ছন্দ্যবোধ করবেন। সিসি ক্যামেরা থাকায় এসব বাসের সাধারণ যাত্রীরাও সতর্ক থাকবে এবং তাদের মাঝে সচেতনতা তৈরি হবে। নারীর নিরাপত্তা নিশ্চিত করতে পর্যায়ক্রমে সকল বাসে সিসি টিভি ক্যামেরা স্থাপন করা হবে।  সিসিটিভি ক্যামেরা স্থাপনের ফলে নারীরা ৯৯৯ ও ১০৯ এর মাধ্যমে অভিযোগ জানাতে পারবেন। হয়রানি বা নির্যাতনের ঘটনা ঘটলে সিসি টিভির ফুটেজ আদালতে আলামত ও প্রামাণক হিসেবে ব্যবহৃত হবে।

প্রতিমন্ত্রী আরো বলেন, বঙ্গবন্ধু ১৯৭৩ সালে প্রথম বাংলাদেশে কর্মজীবী নারী ও শিক্ষার্থীদের জন্য পৃথক বাস চালু করেন। আর বঙ্গবন্ধুকন্যা প্রধানমন্ত্রী শেখ হাসিনার সরকার প্রযুক্তিকে কাজে লাগিয়ে দেশের সকল গণপরিবহন নিরাপদ ও নারীবান্ধব করে তুলছে। তিনি বাস মালিক সমিতির উদ্দেশ্যে বলেন, চালকদের নিয়োগদানের পূর্বে তাদের সম্পর্কে নিশ্চিত হতে হবে যেন তারা অপরাধ করলে তাঁদের দ্রুত শনাক্ত করা যায়। যাত্রীদের সাথে গাড়ির চালক ও স্টাফদের উত্তম আচরণ কেমন হবে, সে ব্যাপারে প্রশিক্ষণ দিতে হবে।

মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোলের সভাপতিত্ব অনুষ্ঠানে বিশেষ অতিথি হিসেবে উপস্থিত ছিলেন স্থানীয় সংসদ সদস্য বীর মুক্তিযোদ্ধা আগা খান মিন্টু। অনুষ্ঠানে আরো উপস্থিত ছিলেন মহিলা ও শিশু বিষয়ক মন্ত্রণালয়ের কর্মকর্তাবৃন্দ, বাস মালিক সমিতির নেতৃবৃন্দ, বাসচালক, স্টাফ, হেলপার যাত্রীসহ পরিবহনের সাথে সংশ্লিষ্টরা।

#

আলমগীর/পাশা/মাহমুদ/আরাফাত/আব্বাস/২০২২/১৭২০ ঘণ্টা

তথ্যবিবরণী নম্বর : ৪১৬১

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩১ আশ্বিন (১৬ অক্টোবর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৩৫১ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ৮৬ শতাংশ। এ সময় ৫ হাজার ৯৮৮ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ৬ জনের মৃত্যু হয়েছে। এ পর্যন্ত ২৯ হাজার ৪০১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৭৪ হাজার ২০৮ জন।

#

কবীর/পাশা/আরাফাত/রেজাউল/২০২২/১৬৪৮ ঘণ্টা

তথ্যবিবরণী নম্বর : ৪১৬০

**ত্রাণ প্রতিমন্ত্রীর সাথে ডব্লিউএফপিএ’র কান্ট্রি ডিরেক্টরের সাক্ষাৎ**

ঢাকা, ৩১ আশ্বিন (১৬ অক্টোবর) :

দুর্যোগ ব্যবস্থাপনা ও ত্রাণ প্রতিমন্ত্রী ডা: মোঃ এনামুর রহমানের সাথে আজ বাংলাদেশ সচিবালয়ে প্রতিমন্ত্রীর অফিসকক্ষে ডব্লিউএফপিএ'র কান্ট্রি ডিরেক্টর Domenico Scalpelli সাক্ষাৎ করেন।

সাক্ষাতকালে বলপূর্বক ব্যস্তুচ্যুত মিয়ানমার নাগরিক রোহিঙ্গাদের বিষয়ে আলোচনা হয়। এসময় কান্ট্রি ডিরেক্টর ব্যস্তুচ্যুত এসকল মিয়ানমার নাগরিকের সহায়তাদানে বাংলাদেশ সরকার বিশেষ করে প্রধানমন্ত্রীর পদক্ষেপের প্রশংসা করেন। কক্সবাজারের ক্যাম্পসমূহে এ নাগরিকদের আহার, সুপেয় পানি, চিকিৎসা, শিক্ষা, পয়:নিস্কাশনসহ বিভিন্ন সুযোগ সুবিধা নিয়ে বিস্তারিত আলোচনা হয়। এছাড়া সিলেট বিভাগসহ সারাদেশে সার্বিক বন্যা পরিস্থিতি, উদ্ধার কার্যক্রম এবং আশ্রয়কেন্দ্রে অবস্থানরত মানুষজনের নিকট শুকনো ও রান্নাকরা খাদ্যসামগ্রী সরবরাহ ইত্যাদি বিষয় নিয়েও আলোচনা হয়।

প্রতিমন্ত্রী মিয়ানমারের জোরপূর্বক বাস্তুচ্যুত নাগরিক রোহিঙ্গাদের তাঁদের নিজ দেশে প্রত্যাবর্তনের ওপর গুরুত্বারোপ করেন। তিনি বলেন, কক্সবাজারের রোহিঙ্গা ক্যাম্পে প্রতিবছর হাজার হাজার নতুন শিশু জন্ম নিচ্ছে, এতে প্রতিবছরই রোহিঙ্গা জনগোষ্ঠীর সংখ্যা বৃদ্ধি পাচ্ছে। রোহিঙ্গা শরণার্থীদের নিজ দেশে প্রত্যাবর্তনে মিয়ানমারের ওপর চাপ সৃষ্টির লক্ষ্যে বিশ্ব জনমত গঠনে এগিয়ে আসতে প্রতিমন্ত্রী বিশ্ব নেতৃবৃন্দের প্রতি আহ্বান জানান।

এসময় মন্ত্রণালয়ের সচিব মো: কামরুল হাসান উপস্থিত ছিলেন।

#

সেলিম/অনসূয়া/পরীক্ষিৎ/ডালিয়া/শাম্মী/আসমা/২০২২/১৫০৬ ঘণ্টা

তথ্যবিবরণী নম্বর : ৪১৫৯

ঈদে মিলাদুন্নবী (সা.) উদযাপন

**ইসলামিক ফাউন্ডেশনের কর্মসূচি অব্যাহত**

ঢাকা, ৩১ আশ্বিন (১৬ অক্টোবর):

পবিত্র ঈদে মিলাদুন্নবী (সা.) ১৪৪৪ হিজরি উদযাপন উপলক্ষ্যে প্রতি বছরের ন্যায় পক্ষকালব্যাপী অনুষ্ঠানমালায় প্রতিদিন বাদ যোহর থেকে এশা পর্যন্ত বায়তুল মুকাররম জাতীয় মসজিদের পূর্ব সাহানে ওয়াজ ও দোয়া মাহফিল অনুষ্ঠিত হচ্ছে। এই কর্মসূচি গত ৮ অক্টোবর শুরু হয়েছে, চলবে ২২ অক্টোবর পর্যন্ত।

এছাড়া ৯-২২ অক্টোবর বাদ আসর থেকে ইসলামিক ফাউন্ডেশন বায়তুল মুকাররম মিলনায়তনে বাংলাদেশ বেতারের সাথে যৌথ উদ্যোগে সেমিনার, হামদ-নাত মাহফিল, ক্বিরাআত মাহফিল, নবীজির শানে স্বরচিত কবিতা পাঠের মাহফিল, ইসলামী সাংস্কৃতিক প্রতিযোগিতা ও মাসব্যাপী বই মেলার আয়োজন করা হয়েছে।

#

মুশফিকুর/অনসূয়া/পরীক্ষিৎ/আসমা/২০২২/১৩২৩ ঘণ্টা

Handout Number : 4158

**Bangladesh ready to send professional, skilled workforce to Brunei**

**- Dr. Momen**

Dhaka, 16 October :

Foreign Minister Dr. A K Abdul Momen paid a courtesy call on Sultan of Brunei Haji Hassanal Bolkiah Mu'izzadin Waddaulah who arrived yesterday on his first ever visit to Bangladesh. The Foreign Minister was accompanied by with State Minister for Foreign Affairs Shahriar Alam and Foreign Secretary Masud Bin Momen during the call at Hotel InterContinental.

The Foreign Minister said the visit would take the excellent bilateral relations between the two countries to new heights. Highlighting the phenomenal socio-economic development in Bangladesh under the visionary leadership of Prime Minister Sheikh Hasina. Dr. Momen explained the successful handling of the pandemic in Bangladesh. He also stressed importance of further enhancing the trade between the two countries tapping into the un-utilised potentials for mutual benefit.

Lauding the contribution of the Bangladeshi expatriates in Brunei to the economy of both Bangladesh and Brunei, the Foreign Minister said Bangladesh is ready for providing required workforce to Brunei, including professional and skilled Human Resources.

The Sultan admired the Bangladeshi expatriate workers in Brunei as hard working and sincere. He expressed happiness for being able to visit Bangladesh and looked forward to his engagements with the President and the Prime Minister.

Taking part in the discussions, Shahriar Alam told the Sultan that Bangladesh was ready for attracting FDI and encouraged Bruneian investment in Bangladesh.

Pointing to the ongoing inflationary pressures and volatility in the energy sector, the Foreign Secretary (Senior Secretary) stressed the importance of a stronger bilateral and regional collaboration to cope with the prevailing challenges.

#

Mohsin/Anasuya/Parikshit/Shammi/Asma/2022/1020 hours